NG Kerk | DinkJeug 124172615
1st March 2018 dinkjeugJONG VOLWASSENESDiepDink, dinkdiep, jong volwassenes, NG Kerk
Deel 1: 'n Oorsig oor tendense
Hierdie artikel bied 'n oorsig oor die verskillende redes hoekom jong volwassenes bly of nie bly in die NG Kerk nie, soos saamgestel uit 'n gesprek van die Jong Volwasse Leer Gemeenskap (van die Wes Kaap NG Kerk Sinode). Die byeenkoms is gehou in November 2017. Hierdie is deel van 'n reeks van 4 artikels.
22nd November 2017 dinkjeugJONG VOLWASSENESjong volwassenes, jong werkendes, NG Kerk, verhoudings
Saamgestel deur die Jong Volwassene Leer Gemeenskap (JVLG)
Hierdie artikel is saamgestel deur die groep meestal jong predikante in die Wes Kaap Sinode wat getaak is om vir die volgende twee jaar saam te dink en droom oor die bediening aan en deur die jong volwassenes. Hierdie groep noem hulself die Jong Volwassene Leer Gemeenskap (JVLG). Die eerste drie dag gesprek is gevoer vanuit 3 perspektiewe, naamlik die Amerikaanse navorsing van David Kinnaman van die Barna Institute, opgesom in sy boek "You Lost Me: Why Young Christians Are Leaving Church and Rethinking Faith", Suid-Afrikaanse navorsing opgesom in die boek "Skokkend Positief – Insigte vanuit nuwe navorsing oor aktiewe Afrikaanse jeug" (redakteurs Malan Nel & Zander van der Westhuizen) en laastens ook die perspektiewe en ervaring van die deelnemers se eie belewenisse en gemeente kontekste.
Wie is die Jong Volwassenes waarvan ons praat?
Ons het tydens die gesprek die jong volwassenes opgedeel in drie verskillende groepe.
GROEP 1: Jong Volwassenes wat die NG Kerk verlaat en nie deel word van ander kerke nie (sien Addendum A)
Volgens die Barna Institute se Amerikaanse navorsing is hierdie groep 60% in die VSA. Dié navorsing dui ook aan dat anders as in die verlede hierdie groep nie weer terugkeer na die kerk sodra hulle hul kinders doop nie. Die JVLG meen hierdie persentasie sal laer wees in Suid Afrika maar dat die tendense soortgelyk is.
Die redes waarom hulle die kerk verlaat val kan as volg opgesom word:
Rede 1: Gebrek aan konneksie (gebrek aan diepgaande verhoudings, mentorskap, dissipelskap en geloof belewenisse en groei)
Let Wel dat indien rede 1 of 2 ter sprake is, persone hul steeds identifiseer as christene, al staan hulle los van die kerk.
GROEP 2: Jong volwassenes wat die NG Kerk verlaat maar in ander denominasies tuiskom (sien Addendum B)
Sommige jong volwassenes beweeg direk na skool uit die NG Kerk na 'n ander denominasie. Ander beland na 'n tyd van rond beweeg tussen kerke ("church hopping") by 'n ander denominasie. Daar is ook diegene wat na 'n tydperk buite die kerk (kerklos) 'n tuiste in 'n ander denominasie vind.
Hiervoor is daar ook verskillende redes ter sprake by verskillende persone:
Rede 1: 'n soeke na 'n ander toelogie
Rede 2: ervaring in eredienste
Rede 3: groter konneksie (verhoudinge)
Rede 4: groter meelewing en diensgerigtheid
Rede 5: minder bagasie uit die verlede (nie die konneksie met apartheid nie)
Rede 6: meer diversiteit
Daar is nog ander redes ook genoem.
GROEP 3: Jong volwassenes wat bly in die NG Kerk (sien Addendum C)
Rede 1: gemak
Rede 2: tradisie en waardering vir die NG kerk
Rede 3: gereformeerde teologie
Rede 4: konneksie
Rede 5: geleentheid vir diens
Rede 6: kinders se betrokkenheid
Hierdie groep wissel egter tussen passiewe lidmate en aktiewe lidmate. Passiewe lidmate kom selde kerk toe en daar is lae vlakke van konneksie, diensbaarheid en roeping bewustheid. Die teenoorgestelde is waar van aktiewe lidmate.
Wanneer ons dus 'n gesprek voer in gemeentes is dit belangrik om uit te klaar of ons praat van jong volwassenes buite die kerk, binne 'n ander kerk of binne ons eie kerk. Geen van hierdie groepe is homogeen nie, en ons moet bewus wees daarvan dat jong volwassenes vir verskillende redes gaan of bly. Wat wel duidelik is, is die volgende tendense:
Jong volwassenes soek diepgaande, eerlike, opregte verhoudings en konneksie
Jong volwassenes soek 'n ruimte om 'n eietydse uitdrukking van geloof te vorm en uit te leef
Jong volwassenes soek 'n ruimte om moeilike kwessies te kan bespreek sonder oordeel
Jong volwassenes wil graag lewe met 'n doel en wil graag 'n praktiese verskil maak
Die Jong Volwassene Leer Gemeenskap (JVLC) nooi jong volwassenes en die kerk uit om saam te dink en te gesels in die volgende twee jaar (November 2017 – November 2019) oor die bediening aan en deur jong volwassenes en saam te reis na 'n Kerk van die Toekoms wat ook vir jong volwassenes 'n tuiste is.
GROEP 1: Jong Volwassenes wat die NG Kerk verlaat en nie deel word van ander kerke nie.
GROEP 2: Jong volwassenes wat die NG Kerk verlaat maar in ander denominasies tuiskom.
Ons elkeen ken jongmense wat in hierdie groep val. Dit is die jongmense wat in die NG kerk groot geword het, maar wat nou deel vorm van 'n ander denominasie – telkens binne die charismatiese stroom.
Sommige van die verhale van hierdie jong volwassenes sluit periodes van kerklos wees in, waarna hulle hulself opnuut toewy aan Christus in alternatiewe denominasies. Hierdie denominasies sluit Presbiteriaanse, Evangeliese, tradisioneel sowel meer gematigde Charismatiese gemeentes in. Maar hoekom gebeur dit? Wat is die redes agter jong volwassenes se skuif na ander denominasies?
Vanuit die verhale van jong volwassenes in hierdie groep, is dit duidelik dat die redes agter hul skuif nie vereenvoudig kan word tot 'n enkele faktor nie, maar dat die redes 'n komplekse web van faktore is.
Gasvryheid, ervaring en konneksie
Een van die redes wat herhaaldelik in verhale na vore kom, is die energieke en gasvrye atmosfeer van die alternatiewe denominasies. Dit bied vir baie jong volwassenes 'n ruimte om met ander Christene te "connect" op 'n wyse wat hulle nie noodwendig voorheen kon nie.
Hierdie verhoudingsaspek van kerkwees is telkens 'n prioriteit in hierdie gemeentes en daardeur skep hulle ruimtes van "belonging" deur bv. selgroepe. Dit het veral 'n sterk impak op jong volwassenes wat moontlik voorheen binne die kerk veroordeel gevoel het of nie hulself kon vereenselwig met 'n veroordelende kultuur in sommige gemeentes nie.
Verder, vind hierdie jong volwassenes telkens dat hulle 'n meer intense ervaring met God kan hê deur alternatiewe vorme van lof en aanbidding. Hierdie "worship" word soms oorgedra na die alledaagse en word nie beperk tot die sing van liedere nie.
Teologie en diens
Die versoeking kan wees om hierdie groep af te maak tot mense wat nie hul geloof ernstig opneem nie en eerder 'n "maklike" teologie verkies. Dit is wel so dat hierdie denominasies dikwels 'n meer fundamentalistiese teologie verkondig, maar die klem val nie noodwendig op maklike teologie nie, maar eerder verstaanbare en relevante teologie wat 'n duidelike terme omskryf word. Teologiese konsepte word dikwels meer eenvoudig verpak en word oorgedra binne reekse wat hulle totale lewenstyl skuif. Hierdeur ervaar jong volwassenes telkens 'n hernude sin van roeping wat hulle kan uitleef by geleenthede vir diens en aktivisme.
Die JVLG voel ernstig oor hierdie groep jong volwassenes en oor die wyse waarop hulle ons attent maak op die wyse waarop die NG kerk jong volwassenes kan vervreem. Tog voel ons dat hierdie groep nie ons enigste fokus kan wees nie aangesien hulle immers steeds deel is van die groep wat nog in die groter kerk van Christus is. Verder, wil ons ook beklemtoon dat ons nie hierdie jong volwassenes op enige manier wil reduseer nie, maar wil ons hulle ook waardeer vir die toegewydheid waarmee hulle hul plek binne God se koninkryk soek en leef.
GROEP 3: Jong volwassenes wat bly in die NG Kerk
Navorsing fokus dikwels op jong volwassenes wat die kerk verlaat, maar daar is ook jong volwassenes wat in die kerk bly en dit is belangrik om te verstaan wie hulle is en hoekom hulle in NG gemeentes bly. Redes waaraan die groep kon dink sluit in gemak, tradisie, waardering vir die NG kerk, waardering vir die gereformeerde teologie, konneksie, geleentheid vir diens en ook kinders se betrokkenheid (wanneer hul kinders kry).
"Skokkend positief" se bevindinge
Uit die navorsing van die boek "skokkend positief" blyk dit dat jong volwassenes wat in die NG kerk bly redelik homogeen is. Hulle het grootgeword in huishoudings met redelike finansiële sekerheid. Hulle huisgesinne is oorwegend nukleus families (gesinne wat bestaan uit 'n pa, ma en kinders). Ouers en predikante het ook die grootste rol gespeel in hulle geloofsvorming.
"Skokkend positief" se navorsing wys verder dat die oorgrote meerderheid van jong volwassenes in die kerk voel dat die evangelie 'n 'n betekenisvolle impak in hulle lewe het. 99% van die jong volwassenes in die studie glo dat Jesus Christus hulle persoonlike Verlosser is en 57% glo dat die kerk 'n integrale deel van hulle geloofslewens is. Hierdie jongmense voel sterk daaroor dat hulle 'n verskil moet en kan maak in die wêreld en in Suid-Afrika. 95% glo dat die jeug 'n belangrike rolspeler is in die verandering van ons land. 95% verstaan ook dat hulle lewe 'n impak het op die aarde en dat ons verantwoordelik met ons hulpbronne moet omgaan.
Die studie bevind dat daar dikwels teenstrydighede bestaan in die lewens en denke van jong volwassenes. Alhoewel leierskap verantwoordelikhede gelyk gedeel word tussen hulle ouers in 46% van jong volwassenes se ouerhuise, glo die meerderheid (73%) in die patriargale leierskap formaat vir die gesin. Soortgelyke teenstrydighede is bevind in jong volwassenes se idees oor versoening en kerkwees in Suid-Afrika.
Gedagtes uit ons gesprek
Vanuit die gesprek het duidelik geword dat die teenwoordige persone se ervaring van jong volwassenes nie so positief is as wat "Skokkend positief" bevind het nie. Daar is steeds jong volwassenes wat nie welkom voel in die ruimtes wat die NG-Kerk skep nie. Een van die redes hiervoor is waarskynlik die groot kontras wat hulle ervaar tussen die diversiteit van die wêreld en die homogene omgewing in die kerk. Gemeentes omarm dikwels nie diversiteit nie en vervreem mense deur ons taalgebruik en persepsies van bv. die samestelling van families. Gemeentes gebruik dikwels die Bybel om kulturele norms te bevorder. Ander gemeentes plaas andersyds klem op versoening, geregtigheid en diens wat weer sommige jong volwassenes "te veel" uitdaag omdat hul in 'n gemaksone is.
Sommige jong volwassenes in gemeentes is aktiewe lidmate ander is weer passief (en sommige natuurlik tussen in). Ons moet dus onderskeiding maak oor wie ons praat. Die aktiewe lidmate vind in hul gemeentes 'n ruimte om te dien, te aanbid en verhoudings te bou. Passiewe lidmate kom selde kerk toe en daar is lae vlakke van konneksie, diensbaarheid en roeping bewustheid. Die teenoorgestelde is waar van aktiewe lidmate.
Die passiewe lidmate bly deel van die kerk maar toon ooreenkomste met mense wat buite die kerk is. Passiewe jong volwasse lidmate is moontlik beïnvloed deur wat die kerk is / nie is nie of deur die verbruikersmentaliteit wat veroorsaak dat hulle die kerk gebruik wanneer hulle oordeel hulle dit nodig het. Daar is nog baie ander redes.
Idees vir die toekoms
Millennials heg baie waarde aan mentors en ouer persone se invloed, daarom het die kerk 'n geleentheid om juis op hierdie manier jong volwassenes te bedien. Deur mentor-programme en om ouers te bemagtig om hulle kinders te begelei in hulle geloofsvorming.
Die kerk het ook 'n geleentheid om jong volwassenes te begelei in die uitleef van hul geloof. In Suid-Afrika is dit veral belangrik in terme van versoening en diversiteit.
Dit is vir jong volwassenes belangrik om hul roeping uit te leef. In ons ervaring voel jongmense dat leierskapposisies nie beskikbaar is vir hulle nie. Jongmense moet spasie gegun word om hulle roeping uit te leef in gemeentes, om hulle te vertrou met verantwoordelikhede en magsposisies.